**भारत सरकार**

**विदेश मंत्रालय**

**राज्य सभा**

**अतारांकित प्रश्न सं. 1128**

**20.12.2018 को उत्तर दिए जाने के लिए**

**पाक अधिकृत कश्‍मीर में शरदापीठ के लिए कॉरीडोर**

**1128. डा.टी. सुब्बारामी रेड्डी:**

क्या **विदेश मंत्री** यह बताने की कृपा करेंगे किः

(क) क्‍या हाल ही में पाकिस्तान के करतारपुर स्‍थित गुरुद्वारा दरबार साहिब की यात्रा के लिए सिख तीर्थयात्रियों हेतु कॉरिडोर का निर्माण करने के लिए आधार-शिला रखी गयी थी;

(ख) यदि हां, तो तत्संबंधी ब्यौरा क्या है;

(ग) भारत की तरफ और पाकिस्तान की तरफ इसे कब तक पूरा कर दिया जाएगा;

(घ) क्या पाकिस्तान अधिकृत कश्मीर (पीओके) में स्थित शारदा पीठ के लिए ऐसे ही किसी कॉरिडोर के निर्माण हेतु प्रयास किया जाएगा; और

(ड.) यदि हां, तो तत्संबंधी ब्यौरा क्या है?

**उत्तर**

**(विदेश राज्य मंत्री)**

**[जनरल (डॉ.) वी.के. सिंह (सेवानिवृत्त)]**

(क) से (ग) केंद्रीय मंत्रिमंडल ने 22 नवंबर, 2018 को 2019 में श्री गुरुनानक देव जी की 550वीं जंयती मनाने के लिए एक संकल्प पारित किया और साथ ही पाकिस्तान में गुरुद्वारा करतारपुर साहिब के दर्शन के लिए भारत से जाने वाले तीर्थयात्रियों की सुविधा के लिए भारत में गुरुदासपुर जिले में डेरा बाबा नानक से अंतरराष्ट्रीय सीमा तक करतारपुर गलियारे के निर्माण और विकास को स्वीकृति दी। इसी दिन भारत सरकार ने गुरुदासपुर में डेरा बाबा नानक से अंतरराष्ट्रीय सीमा तक करतारपुर गलियारे के निर्माण के निर्णय के बारे में पाकिस्तान सरकार को सूचना दी और पाकिस्तान से अनुरोध किया कि वे सिख समुदाय की भावनाओं को समझें और अपने भू-क्षेत्र में अंतरराष्ट्रीय सीमा से गुरुद्वारा करतारपुर साहिब तक उपयुक्त सुविधाओं वाले एक गलियारे का निर्माण करें।

भारत के माननीय उप राष्ट्रपति ने 26 नवंबर, 2018 को भारत की तरफ कॉरीडोर के निर्माण के लिए आधारशिला रखी। भारत की तरफ सुविधाओं के निर्माण और विकास के लिए सड़क परिवहन और राजमार्ग मंत्रालय नोडल मंत्रालय है।

केंद्रीय खाद्य प्रसंस्करण उद्योग मंत्री और आवासन और शहरी कार्य राज्य मंत्री (स्वतंत्र प्रभार) ने भारत सरकार के प्रतिनिधि के रूप में 28 नवंबर, 2018 को पाकिस्तान की तरफ करतारपुर कॉरीडोर के निर्माण के लिए भूमि पूजन समारोह में भाग लिया।

सरकार ने पाकिस्तान से अनुरोध किया है कि वे उनकी तरफ के कॉरीडोर के निर्माण कार्य में शीघ्रता करें ताकि भारतीय नागरिक जितना जल्दी हो सके कॉरीडोर का प्रयोग करते हुए गुरुद्वारा करतारपुर साहिब में अरदास कर सकें।

(घ) और (ङ) पाकिस्तान अधिकृत जम्मू एवं कश्मीर (पीओजेके) में धार्मिक पर्यटन के मुद्दे को समय-समय पर उठाया जाता है। 27 जुलाई, 2011 को भारत और पाकिस्तान के विदेश मंत्रियों की बैठक के बाद जारी संयुक्त वक्तव्य में अन्य बातों के साथ-साथ कहा गया कि नियंत्रण रेखा के पार यात्रा के दायरे में पर्यटन एवं धार्मिक तीर्थयात्रा को शामिल किया जाएगा। भारत ने पीओजेके में शारदा पीठ सहित अन्य तीर्थस्थलों की यात्रा का प्रस्ताव दिया है। पाकिस्तान ने अब तक प्रस्ताव पर सहमति नहीं दी है।

**\*\*\*\*\***